**Dôvodová správa**

# A. Všeobecná časť

# Návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony (ďalej len „návrh zákona“) predkladá skupina poslancov Národnej rady Slovenskej republiky za hnutie OBYČAJNÍ ĽUDIA a nezávislé osobnosti (OĽANO).

# Hlavným účelom návrhu zákona je snaha predísť výraznému zvýšeniu platov niektorých ústavných a iných verejných činiteľov, predovšetkým politikov, v celkovej výške približne 3 milióny eur formou ich „zmrazenia“, a to v situácií, keď verejný dlh Slovenskej republiky stále dosahuje historické maximá (aktuálne 43,2 miliardy eur oproti 19,5 miliardy eur v roku 2008). V prípade, ak nepríde k zmrazeniu platov od Nového roku, príjem poslanca bývajúceho mimo Bratislavský kraj, ktorých je výrazná väčšina, by vzrástol spolu s paušálnymi náhradami o 1 290 eur, čo v žiadnom prípade nie je oprávnené a ani správne.

# Návrh zákona v tomto ohľade nadväzuje na obdobné legislatívne návrhy vládnej strany SMER-SD z rokov 2012 až 2017, ktorá ich v rokoch 2012 a 2013 presadzovala dokonca v skrátenom legislatívnom konaní s odôvodnením, že štátu hrozia značné hospodárske škody, pokiaľ by k takémuto zmrazeniu platov nedošlo.

# Okruh dotknutých ústavných a iných verejných činiteľov a úroveň „zmrazenia“ sú v návrhu zákona úplne rovnaké ako v obdobnom návrhu vládneho zákona z roku 2017, ktorým sa na rok 2018 platy, odmeny a iné náhrady poslancov Národnej rady Slovenskej republiky a ich asistentov, prezidenta Slovenskej republiky, členov vlády Slovenskej republiky, predsedu a podpredsedu Najvyššieho kontrolného úradu Slovenskej republiky, verejného ochrancu práv, riaditeľa Národného bezpečnostného úradu, štátnym zamestnancom vo verejných funkciách na ministerstvách a vedúcim ostatných ústredných orgánov štátnej správy, ako aj komisárovi pre deti a komisárovi pre osoby so zdravotným postihnutím, v porovnaní s ich platmi z rokov 2011 až 2017 zvýšili len o jedno euro.

# Konsolidačné opatrenia by mali znášať najmä osoby zodpovedné za hospodárenie a riadenie štátu, čiže ústavní činitelia. Platy ústavných a iných verejných činiteľov by mali byť plošne zmrazené dovtedy, dokiaľ bude Slovenská republika hospodáriť s deficitom.

# Návrh zákona bude mať pozitívny dopad na verejný rozpočet a nebude mať vplyv na podnikateľské prostredie, informatizáciu spoločnosti, sociálne vplyvy ani vplyv na zamestnanosť a na životné prostredie.

# Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, so zákonmi Slovenskej republiky a ostatnými všeobecne záväznými predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

Podľa návrhu zákona sa od 1. januára 2019 poslancom Národnej rady Slovenskej republiky a ich asistentom, prezidentovi Slovenskej republiky, členom vlády Slovenskej republiky, predsedovi a podpredsedovi Najvyššieho kontrolného úradu Slovenskej republiky fakticky „zmrazuje“, t.j. určuje plat (resp. odmena a ďalšie náhrady spojené s výkonom funkcie) vo výške stanovenej v roku 2011 navýšenej o jedno euro. To znamená že budú poberať rovnaký plat ako v roku 2018.

**K Čl. II až V**

Navrhuje sa „zmrazenie“ platov aj ďalším ústavným a iným verejným činiteľom, ktorých platové pomery sú naviazané na platové pomery poslanca Národnej rady Slovenskej republiky, a to tiež s účinnosťou od 1. januára 2019.

**K Čl. VI**

Navrhuje sa účinnosť predkladaného návrhu zákona so zohľadnením legisvakančnej lehoty, a to od 1. januára 2019.

**Doložka zlučiteľnosti
návrhu zákona s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona:** návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,

c) nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Odhadovaná úspora verejných prostriedkov a teda pozitívny dopad na rozpočet verejnej správy z prijatia tohto návrhu zákona sa len u poslancov Národnej rady Slovenskej republiky odhaduje vo výške približne 2,3 milióna eur a po zarátaní platov a náhrad ďalších verejných činiteľov uvedených v návrhu zákona v celkovej výške približne 3,5 miliónov eur.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*